ai4bharat/Pralekha huggingface dataset:
பிரதமர் அலுவலகம்
அகமதாபாதின் போபாலில் இன்-ஸ்பேஸ் தலைமையக துவக்க விழாவில் பிரதமரின் உரை
வணக்கம்!
மத்திய அமைச்சர் திரு அமித் ஷா அவர்களே, குஜராத் முதல்வர் திரு பூபேந்திர பட்டேல் அவர்களே, தேசிய பாதுகாப்பு ஆலோசகர் திரு அஜித் தோவல் அவர்களே, நாடாளுமன்ற உறுப்பினர் திரு சி.ஆர். பாட்டில் அவர்களே, இன்-ஸ்பேஸ் தலைவர் திரு பவன் கோயங்கா அவர்களே, விண்வெளித் துறை செயலாளர் திரு எஸ். சோமநாத் அவர்களே, இந்திய விண்வெளி துறையைச் சேர்ந்த பிரதிநிதிகள் மற்றும் இதர பிரமுகர்களே.
பல தசாப்தங்களாக இந்திய விண்வெளித்துறையில் தனியாரின் பங்களிப்பு விற்பனையாளர் என்ற அளவில் மட்டுமே இருந்து வந்தது. விஞ்ஞானிகளும் இளைஞர்களும் அரசு அமைப்புமுறையில் அங்கம் வகிக்காத காரணத்தால் விண்வெளித்துறையில் அவர்களது சிந்தனைகள் வழி அவர்களால் பணியாற்ற இயலாமல் இருந்தது. விண்வெளித்துறையில் சீர்திருத்தத்தை ஏற்படுத்தி, இன்-ஸ்பேஸ் வாயிலாக தனியார் துறையினருக்கு ஆதரவளித்து, அனைத்து விதமான கட்டுப்பாடுகளிலிருந்தும் அவர்களை விடுவிக்கும் இயக்கத்தை நாடு அறிமுகப்படுத்துகிறது. இனி, தனியார் துறையினர் வியாபாரிகளாக மட்டும் செயல்படாமல், விண்வெளித்துறையில் மிகப்பெரிய வெற்றியாளர்களாகவும் பணியாற்றுவார்கள். இஸ்ரோவின் வளங்களை தனியார் துறையினரும் பயன்படுத்தி, இஸ்ரோ அமைப்புடன் இணைந்து பணியாற்றவும் வழிவகை செய்யப்படும்.
நண்பர்களே,
முந்தைய காலத்தில் விண்வெளித் துறையில் இந்திய இளைஞர்களுக்கு அதிக வாய்ப்புகள் வழங்கப்படவில்லை. இன்று இந்திய இளைஞர்கள் தேசிய கட்டமைப்பில் பங்கேற்க விரும்புகிறார்கள், ஆனால் அது அரசின் வழியில் மட்டுமே சாத்தியமாகும் என்று நம்மால் நிபந்தனை விதிக்க முடியாது. அத்தகைய யுகம் மாறிவிட்டது. இளைஞர்கள் சந்திக்கும் அனைத்து இடர்ப்பாடுகளையும் நமது அரசு நீக்கி வருவதோடு, தொடர்ந்து சீர்திருத்தங்களை மேற்கொள்கிறது. வாழ்க்கையை எளிதாக்கும் வழிகளை மக்களுக்கு ஏற்படுத்தித் தருவதில் தனியார் துறையினரும் உதவும் வகையில், அவர்களுக்கு எளிதான வர்த்தகம் மேற்கொள்ளும் சூழலை உருவாக்க முயல்கிறோம்.
நண்பர்களே,
‘தற்சார்பு இந்தியாவின்' மிகப்பெரிய அடையாளமாக இந்தியாவின் விண்வெளி இயக்கம் செயல்படுகிறது. இந்திய தனியார் துறையினரிடமிருந்து இந்த இயக்கத்திற்கு ஆதரவு கிடைக்கும்போது இதன் ஆற்றல் எவ்வாறு இருக்கும் என்பதை நீங்கள் சிந்தித்துப் பார்க்கலாம். 21-வது நூற்றாண்டில் நம் வாழ்க்கையில் விண்வெளித் தொழில்நுட்பத்தின் பங்கு நாளுக்கு நாள் அதிகரித்து வருகிறது. இந்த நூற்றாண்டின் மிகப்பெரிய புரட்சியின் அடித்தளமாக விண்வெளி தொழில்நுட்பம் மாற உள்ளது. சாலைகள், பாலங்கள், பள்ளிகள், மருத்துவமனைகளின் கட்டமைப்பு, நிலத்தடி நீர் அளவை கண்காணித்தல், உள்கட்டமைப்பு திட்டங்கள் முதலியவை செயற்கைக்கோள்களின் உதவியுடன் மேற்கொள்ளப்படுகின்றன.
விண்வெளி தொழில்நுட்பத்தை சாமானியர்களும் அணுகக் கூடியதாக எப்படி மாற்றுவது, விண்வெளி தொழில்நுட்பம் எவ்வாறு வாழ்க்கையை மேம்படுத்துவதற்கான ஒரு ஊடகமாக மாறுவது மற்றும் இந்த தொழில்நுட்பத்தை நாம் எவ்வாறு வளர்ச்சி மற்றும் திறனுக்காகப் பயன்படுத்தலாம் என்பதை இன்-ஸ்பேஸ் மற்றும் தனியார் துறையினர் உறுதி செய்ய வேண்டும். தனியார் துறையில் பெரும் வெற்றி ஆளுமையாக இருக்கும் திரு கோயங்கா தலைமையில், இன்-ஸ்பேஸ், நமது கனவுகளை நனவாக்கும் என்று நான் நம்புகிறேன். இந்த எதிர்பார்ப்புகளுடன் உங்கள் அனைவருக்கும் எனது வாழ்த்துகள் மற்றும் நன்றி.
பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
குடியரசுத் தலைவர் செயலகம்
தேசிய புவி அறிவியல் விருதுகளை குடியரசுத்தலைவர் வழங்கினார்
குடியரசுத்தலைவர் திரு ராம்நாத் கோவிந் புதுதில்லியில் இன்று  தேசிய புவி அறிவியல் விருதுகளை வழங்கினார்.
இதற்கான நிகழ்ச்சியில் பேசிய குடியரசுத்தலைவர், இந்தியா உலகின் மிக வேகமாக வளர்ந்து வரும் பெரிய பொருளாதாரங்களில் ஒன்று என்று கூறினார். நமது உள்நாட்டு மொத்த உற்பத்தி மற்றும் நமது மேம்பாட்டு நடைமுறை வரும் ஆண்டுகளில் விரைவாக வளரும் தருவாயில் உள்ளது. பொருளாதாரம் விரிவடையும் போது நமது சுரங்கம் மற்றும் தாதுப்பொருட்கள் துறையும் வளர்ச்சியடையும். அதே சமயம் பொருளாதார விரிவாக்கத்தின் உந்து விசையாகவும் அது இருக்கும். நாம் மேலும், பல நகரங்களையும், வீடுகளையும். வர்த்தக மையங்களையும் உருவாக்கி அதிநவீன அடிப்படை வசதிகளை ஏற்படுத்தும்போது முக்கிய ஆதாரங்களின் பயன்பாடும் அதிகரிக்கும். நாம் நன்கு அறிந்தபடி, உலகத்தரத்தை ஒப்பிடும்போது தனிநபர் ஆதாரங்கள் மற்றும் பொருட்கள் நுகர்வு வீதம் இந்தியாவில் மிகவும் குறைவாகவே உள்ளது. இந்த வகையில் மேலும் வளருவதற்கு நமக்கு இடம் உள்ளது. நிலையான சுற்றுச்சூழலுக்கு நல்லுறவுடன் கூடிய ஆதார உற்பத்தியை நோக்கிய உயர்தர ஆராய்ச்சி முயற்சிகள் அவசியம். சுரங்கத்துறையில், தொழில்நுட்ப புதுமைப்படைப்புக்கான ஆக்கப்பூர்வ முதலீடும் அவசியம் என்று குடியரசுத்தலைவர் கூறினார்.
குடியரசுத் தலைவரின் விரிவான உரைக்கு www.pib.nic.in என்ற வலைதளத்தைப் பார்க்கவும்.
------
(Visitor Counter : 131
வெளியுறவுத்துறை அமைச்சகம்
திறன்மிகு பணியாளர் தொடர்பான இந்தியா-ஜப்பான் ஒத்துழைப்பு உடன்படிக்கை: அமைச்சரவை ஒப்புதல்
“குறிப்பிட்ட திறன்மிகு பணியாளர்” தொடர்பான அமைப்பு முறையை உருவாக்குவதற்கான அடிப்படை கட்டமைப்பிற்கான இந்தியா- ஜப்பான் ஒத்துழைப்பு உடன்படிக்கையில் கையெழுத்திடுவதற்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
செவிலியர் பணி, கட்டிட தூய்மைப் பணி, சரக்கு கையாளும் தொழில், இயந்திரங்கள் உற்பத்தி, மின்னணு மற்றும் மின்சக்தி தகவல் தொடர்பான தொழில், கட்டுமானம், கப்பல் கட்டுதல், வாகன பராமரிப்பு, வான்வழிப்பயணம், விடுதி, விவசாயம், மீன்வளம், உணவு மற்றும் குளிர்பான உற்பத்தி, உணவு சேவை தொழில் உள்ளிட்ட 14 தொழில் துறைகளில், தகுதியுள்ள, திறன்மிகு இந்திய தொழிலாளர்கள், ஜப்பான் நாட்டில் பணிபுரிவதற்கு இந்த உடன்படிக்கை வழிவகுக்கும். ஜப்பானில் பணிபுரியப் போகும் இந்திய தொழிலாளர்களுக்கு, “குறிப்பிட்ட திறன்மிகு பணியாளர்” என்ற உறைவிட அந்தஸ்தை ஜப்பான் அரசு வழங்க உள்ளது.
இந்த ஒத்துழைப்பு உடன்படிக்கையின் கீழ் கூட்டு செயற்குழு ஒன்றும் அமைக்கப்பட உள்ளது. இந்தக் குழு, உடன்படிக்கையை நடைமுறைப்படுத்தும் பணியைக் கண்காணிக்கும். இந்தியாவிலிருந்து திறன்மிகு பணியாளர்களும், நிபுணர்களும் ஜப்பான் நாட்டிற்கு சென்று பணிபுரிய இந்த உடன்படிக்கை உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686464
உள்துறை அமைச்சகம்
குற்றம் சார்ந்த விஷயங்களில் பரஸ்பர சட்ட உதவிக்காக இந்தியா-மொராக்கோ இடையே கையெழுத்தான ஒப்பந்தத்திற்கு மத்திய அமைச்சரவை ஒப்புதல்
குற்றம் சார்ந்த விஷயங்களில் பரஸ்பரம் சட்ட உதவிக்காக இந்தியா-மொராக்கோ இடையே கையெழுத்தான ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது.
பயன்கள்
குற்றச்செயல் தொடர்பான புலனாய்வு, வழக்கு, குற்றம் செய்தவர்களைத் தேடுதல், பிடித்து வைத்தல், பறிமுதல் செய்தல் போன்றவற்றில் இந்தியா-மொராக்கோ இடையே இருதரப்பு ஒத்துழைப்புக்கான விரிவான சட்டக் கட்டமைப்பை இந்த ஒப்பந்தம் அளிக்கிறது. ஒட்டுமொத்த சமூகத்தின் மேம்பாட்டிற்கு முன்- தேவையாக இருக்கும் அமைதியை உருவாக்குவதற்கு குற்றச்செயல் தொடர்பான புலனாய்வையும், வழக்குத் தொடுப்பையும், தீவிரமாக அதிகரிப்பதை இது நோக்கமாகக் கொண்டுள்ளது. மேலும் திட்டமிட்ட குற்றங்கள் மற்றும் பயங்கரவாதிகளின் செயல்களை தடுப்பதற்கும், உள்நாட்டுப் பாதுகாப்பு தொடர்பான கொள்கை முடிவுகளை மேம்படுத்துவதற்கும் இது பயன்படும்.
அறிவியல் மற்றும் தொழில்நுட்பத்துறை
கோவிட் 19 நோய் கண்டறிவதற்கான பிசிஆர் PCR மற்றும் LAMP லேம்ப் சோதனைகளுக்காக காந்த, நேனோ துகள் அடிப்படையிலான, RNA பிரித்தெடுக்கும் கிட் ஒன்றை ஸ்ரீ சித்திர திருநாள் நிறுவனம் தயாரித்துள்ளது
கோவிட் 19 நோய் உள்ளதா என்பதைக் கண்டறிவதற்கான பரிசோதனை செய்வதற்காக எடுக்கப்படும் மாதிரிகளில் இருந்து RNAவைத் தனியாக பிரித்தெடுப்பதற்கான புதிய தொழில்நுட்பத்திலான, சித்ரா மேக்னா என்று பெயரிடப்பட்டுள்ள ஆர்என்ஏ பிரித்தெடுக்கும் கிட் ஒன்றை, அறிவியல் மற்றும் தொழில்நுட்பத் துறையின் தேசிய முக்கியத்துவம் வாய்ந்த அமைப்பான ஸ்ரீ சித்திரத் திருநாள் மருத்துவ அறிவியல் மற்றும் தொழில்நுட்ப நிறுவனம் தயாரித்துள்ளது
கோவிட் 19 நோயின் வைரஸுக்குக் காரணியான SARS-COV-2 வைரஸ், ஆர்என்ஏ வைரஸ் ஆகும். இது, ஒரு உயிரினம், உயிர் வாழ்வதற்கு தேவையான மரபணு தகவல்களை கொண்டு செல்லும் அனைத்து உயிரணுக்களுக்குள்ளும் நீளமான ஓர் இழை கொண்ட பாலிமரிக் பொருளாகும்.
தொண்டையிலிருந்து அல்லது மூக்கிலிருந்து எடுக்கப்படும் மாதிரியில் உள்ள வைரஸில், ஆர்என்ஏ உள்ளதா என்பதை உறுதி செய்வது, இந்த வைரஸைக் கண்டறிய உதவும். நோய் உள்ளதா என்று கண்டறிவதற்காக சேகரிக்கப்பட்ட மாதிரி, இதற்கென குறிப்பிடப்பட்ட சூழல்களில், வைரல் போக்குவரத்து மீடியம் மூலமாக சோதனைக் கூடத்திற்கு எடுத்துச் செல்லப்படும்.
LAMP லேம்ப் சோதனைக்காக மட்டுமல்லாமல் RT PCR ஆர்டி பி சி ஆர் சோதனைக்காகவும், நோயாளிகளிடமிருந்து சேகரிக்கப்பட்ட மாதிரிகளில் இருந்து, அதிகபட்ச தூய்மை கொண்ட ஆர்என்ஏக்களைப் பிரித்தெடுப்பதற்கு சித்ரா மேக்னா பயன்படுத்தப்படும்.
அதிகபட்ச தரம் கொண்ட, அதிக அளவில் உள்ள ஆர்என்ஏ க்களை, தரம் குறையாமல் பிரித்தெடுப்பது என்பது பிசிஆர் அல்லது லேம்ப் சோதனைகளில் மிகவும் முக்கியமான ஒன்றாகும். இந்த சோதனைகளில் ஆர் என் ஏ, டிஎன்ஏ-வாக மாற்றப்படுகிறது. ஒரு சில இந்தியத் தயாரிப்புகளைத் தவிர, பெரும்பாலான RNA பிரித்தெடுக்கும் கிட்டுகள் இறக்குமதி செய்யப்படுபவை. நாட்டில் பெரும் எண்ணிக்கையில் RT PCR சோதனைகளை மேற்கொள்வதற்கு, அதிக அளவில் கிட்டுகள் கிடைக்காமல் இருப்பது, மிகுந்த சிரமத்தையளிக்கும்.
(Visitor Counter : 125
ரசாயனம் மற்றும் உரங்கள் அமைச்சகம்
டிஏபி உர மானியம் 140% அதிகரிப்பு : பிரதமருக்கு மத்திய ரசாயணம் மற்றும் உரத்துறை அமைச்சர் நன்றி
காரீப் பருவத்துக்கு டிஏபி , பாஸ்பரஸ் மற்றும் பொட்டாசியம்  மானியங்களை உயர்த்தியதற்காக, பிரதமர் திரு. நரேந்திர மோடிக்கு, மத்திய ரசாயணம் மற்றும் உரத்துறை அமைச்சர் திரு சதானந்த கவுடா இன்று தனது நெஞ்சார்ந்த நன்றியை தெரிவித்தார்.
இந்த முடிவு லட்சக்கணக்கான விவசாயிகளுக்கு மிகுந்த பயனளிக்கும் என அவர் கூறினார்.
டை அமோனியம் பாஸ்பேட் உரத்துக்கான மானியம் மூட்டை ஒன்றுக்கு ரூ.511-லிருந்து ரூ.1211-ஆக உயர்த்தப்பட்டுள்ளது. ஒரே முறையில் மானியம் மூட்டை ஒன்றுக்கு ரூ.700/- உயர்ந்துள்ளது. இதன் மூலம் டிஏபி உர மூட்டை, கடந்தாண்டு விலையான ரூ.1200 க்கே தொடர்ந்து கிடைக்கும். இதற்கான மானியம் 140 சதவீதம் அதிகரிக்கப்பட்டுள்ளது. இதர பாஸ்பரஸ் மற்றும் பொட்டாசியம் உரங்களும் கடந்தாண்டு விலை அளவுக்கே குறையும். காரீப் பருவத்தில் மத்திய அரசு கூடுதலாக ரூ.14,775 கோடி மானியமாக செலவிடும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1720200
பெண்கள் மற்றும் குழந்தை நலன் அமைச்சகம்
பெண்கள் மற்றும் குழந்தைகள் கடத்தல்
நாடாளுமன்றத்தின் மாநிலங்களவையில் உறுப்பினரின் கேள்விக்கு எழுத்துப்பூர்வமாக பதிலளித்த மத்திய பெண்கள் மற்றும் குழந்தைகள் மேம்பாடு அமைச்சர் திருமதி ஸ்மிருதி ஸுபின் இரானி கீழ்க்காணும் தகவல்களை அளித்தார்.
ஆட்கடத்தல் உள்ளிட்ட குற்றங்கள் பற்றிய தகவல்களைத் தேசிய குற்ற ஆவணங்கள் காப்பகம் தொகுத்து வெளியிடுகிறது, அதன் வெளியீடான "க்ரைம் இன் இந்தியா" 2020-ம் ஆண்டு வரை https://ncrb.gov.in எனும் இணையதளத்தில் கிடைக்கும்.
2018 முதல் 2020 வரையிலான காலகட்டத்தில் பெண்கள்  மற்றும் குழந்தைகள்  கடத்தப்பட்ட மொத்த வழக்குகளின் எண்ணிக்கை பின்வருமாறு:
2018-ல் 1064 பெண்கள் மற்றும் 941 குழந்தைகளும், 2019-ல் 923 பெண்கள் மற்றும் 883 குழந்தைகளும், 2020-ல் 784 பெண்கள் மற்றும் 750 குழந்தைகளும் கடத்தப்பட்டுள்ளதாக வழக்குகள் பதிவாகியுள்ளன. கடத்தல்களின் எண்ணிக்கை கடந்த 3 வருடங்களாக குறைந்துள்ளதை தரவுகள் காட்டுகின்றன.
இந்திய அரசியலமைப்பின் ஏழாவது அட்டவணையின் கீழ் "காவல்துறை" மற்றும் "பொது ஒழுங்கு" ஆகியவை மாநிலங்களின் கட்டுப்பாட்டில் வருகின்றன. சட்டம் ஒழுங்கை பராமரிப்பது மற்றும் மனித கடத்தல் உள்ளிட்ட குற்றங்களை விசாரணை செய்வது போன்ற பொறுப்புகள் அந்தந்த மாநில அரசுகளுக்கு உள்ளன.
இருப்பினும், பல்வேறு முயற்சிகள் மற்றும் நடவடிக்கைகளை மேற்கொள்வதன் மூலம் மாநில அரசுகளின் முயற்சிகளுக்கு மத்திய உள்துறை அமைச்சகம் துணைபுரிகிறது.
"ஆள் கடத்தல்  மசோதா" என்ற தலைப்பில் விரிவான சட்டம் ஒன்றை பெண்கள் மற்றும் குழந்தைகள் மேம்பாட்டு அமைச்சகம் உருவாக்கி வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1779262
•••••••••••••••••
(Visitor Counter : 114
நாடாளுமன்ற விவகாரத்துறை அமைச்சகம்
கேந்திரிய வித்யாலயா பள்ளிகளுக்கான 2022-23 ஆம் ஆண்டுக்கான தேசிய இளைஞர் நாடாளுமன்றப் போட்டியின் பரிசளிப்பு விழா நாளை நடைபெறவுள்ளது
கேந்திரிய வித்யாலயா பள்ளிகளுக்கான 2022-23-ஆம் ஆண்டுக்கான 33-ஆவது தேசிய இளைஞர் நாடாளுமன்றப் போட்டியின் பரிசு வழங்கும் விழா, தில்லி நாடாளுமன்ற வளாகத்தில் நாளை  நடைபெறவுள்ளது.
மத்திய சட்டம் மற்றும் நீதித்துறை இணையமைச்சரும் , நாடாளுமன்ற விவகாரங்கள் மற்றும் கலாச்சாரத்துறைகளின் இணை அமைச்சருமான திரு அர்ஜூன் ராம் மேக்வால் விழாவுக்குத் தலைமை வகித்து பரிசுகளை வழங்குவார். இந்த நிகழ்வில், கேந்திரிய வித்யாலயாக்களுக்கான 2022-23 தேசிய இளைஞர் நாடாளுமன்றப் போட்டியில் தேசிய அளவில் முதலிடம் பிடித்த மத்தியப் பிரதேசத்தின் சிந்த்வாராவில் உள்ள கேந்திரிய வித்யாலயா எண் 1 பள்ளி மாணவர்கள் தங்கள் “இளைஞர் நாடாளுமன்றம்” அமர்வின் செயல்திறனை மீண்டும் வெளிப்படுத்துவார்கள்.
நாடாளுமன்ற விவகாரங்கள் அமைச்சகம், பல ஆண்டுகளாக கேந்திரிய வித்யாலயாக்களுக்கான இளைஞர் நாடாளுமன்றப் போட்டிகளை நடத்தி வருகிறது. கேந்திரிய வித்யாலயா பள்ளிகளுக்கான இளைஞர் நாடாளுமன்றப் போட்டித் திட்டத்தின் கீழ், 2022-23 ஆம் ஆண்டின் 33-வது போட்டி, கேந்திரிய வித்யாலயா சங்கத்தின் 25 மண்டலங்களில் உள்ள 150 பள்ளிகளுக்கு இடையே நடத்தப்பட்டது.
இளைய தலைமுறையினரிடையே சுய ஒழுக்கம், மாறுபட்ட கருத்துக்களை சகித்துக் கொள்ளுதல், நியாயமான கருத்துக்களை வெளிப்படுத்துதல் மற்றும் ஜனநாயக வாழ்க்கைமுறையின் பிற நற்பண்புகளை வளர்ப்பதை இளைஞர் நாடாளுமன்றத் திட்டம் நோக்கமாகக் கொண்டுள்ளது. மேலும், நாடாளுமன்றத்தின் நடைமுறைகள், கலந்துரையாடல் மற்றும் விவாத நுட்பங்களை மாணவர்களுக்கு அறிமுகப்படுத்தி, அவர்களிடம் தன்னம்பிக்கை, தலைமைத்துவத்தின் தரம் மற்றும் திறமையான பேச்சாற்றலின் கலை மற்றும் திறனை இந்த நிகழ்ச்சி மேம்படுத்துகிறது.
33-வது போட்டியில் தேசிய அளவில் முதலிடம் பிடித்ததற்காக “நேரு சுழல் கோப்பை” மற்றும் கோப்பை, மத்தியப் பிரதேசத்தின் சிந்த்வாராவில் உள்ள கேந்திரிய வித்யாலயா எண் 1 பள்ளிக்கு  வழங்கப்படும். மேலும், இப்போட்டியில் மண்டல அளவில் முதலிடம் பெற்ற 4 பள்ளிகளுக்கு மண்டல வெற்றிக் கோப்பைகள் வழங்கப்படும். இது தவிர, போட்டியில் மண்டல அளவில் முதலிடம் பெற்ற 20 பள்ளிகளுக்கு மண்டல வெற்றிக் கோப்பைகளும் வழங்கப்பட உள்ளன.
பாதுகாப்பு அமைச்சகம்
போரில் கணவரை இழந்த பெண்கள் மற்றும் குடும்பத்தினருக்கான வேலைவாய்ப்பு
கடந்த 2018-ம் ஆண்டு முதல் 2022-ம் ஆண்டு வரை ராணுவத்தில் பணியாற்றியபோது, போரில் கணவரை இழந்த பெண்கள் மற்றும் அவர்களின் குடும்பத்தினர் 66 பேருக்கு வேலைவாய்ப்பு அளிக்கப்பட்டுள்ளது.. இதே காலகட்டத்தில் கடற்படையில் பணியாற்றியபோது, போரில் கணவரை இழந்த பெண்கள் மற்றும் அவர்களின் குடும்பத்தினர் 28 பேருக்கு வேலைவாய்ப்பு வழங்கப்பட்டுள்ளது.
2017-2018-ம் ஆண்டு முதல் 2021-22-ம் ஆண்டு வரை விமானப்படையில் பணியாற்றியபோது, போரில் கணவரை இழந்த பெண்கள் மற்றும் அவர்களின் குடும்பத்தினர் 19 பேருக்கு வேலைவாய்ப்பு அளிக்கப்பட்டுள்ளது.
முன்னாள் படைவீரர்களுக்கான நலத்திட்டத்தின் கீழ் பல்வேறு உதவிகள் வழங்கப்படுகிறது.
அவர்களுடைய குழந்தைகளுக்கு பட்டப்படிப்பு வரையும், கணவரை இழந்த பெண்களுக்கு முதுநிலை பட்டப்படிப்பு வரையிலும், மாதம் 1,000 ரூபாய் அளிக்கப்பட்டுள்ளது. மாற்றுத்திறனாளி குழந்தைகளுக்கு மாதம் 3,000 ரூபாய் வழங்கப்பட்டுள்ளது. மகள்களின் திருமணத்திற்காகவும் , கணவரை இழந்தப் பெண்களின் மறுமணத்திற்காகவும், ரூ. 50,000 அளிக்கப்பட்டுள்ளது. இவை கொடிநாள் நிதியின் கீழ் வழங்கப்பட்டது.
இத்தகவலை பாதுகாப்புத்துறை இணையமைச்சர் திரு அஜய்பட் மாநிலங்களவையில் டாக்டர் சாந்தனுசென் திரு அபிர் ரஞ்சன் பிஸ்வாஸ் ஆகியோருக்கு எழுத்துப்பூர்வமாக தெரிவித்தார்.
குடியரசுத் தலைவர் செயலகம்
சௌத்ரி சரண்சிங் ஹரியானா வேளாண் பல்கலைக்கழகத்தின் 25-வது பட்டமளிப்பு விழாவில் குடியரசுத் தலைவர் கலந்து கொண்டார்
ஹரியானா மாநிலம் ஹிசாரில் உள்ள சௌத்ரி சரண்சிங் ஹரியானா வேளாண் பல்கலைக்கழகத்தின் 25-வது பட்டமளிப்பு விழாவில் இன்று  குடியரசுத் தலைவர் திருமதி திரௌபதி முர்மு கலந்து கொண்டு உரையாற்றினார்.
இந்த விழாவில் பேசிய அவர், இந்தப் பல்கலைக்கழகம் கல்வி, ஆராய்ச்சி மற்றும் வேளாண்துறையின் மேம்பாட்டிற்கு குறிப்பிடத்தக்க பங்களிப்பை செய்திருப்பதாக கூறினார். மத்திய தொகுப்பில் உணவு தானிய இருப்புக்கு இரண்டாவது பெரிய பங்களிப்பு செய்யும் நிலையில் இன்று ஹரியானா இருக்கிறது என்றால் அதற்கு காரணம் மத்திய, மாநில அரசுகளின் விவசாயிகள் நலன் சார்ந்த கொள்கைகளும், இந்தப் பல்கலைக்கழகத்தின் தொழில்நுட்ப முன் முயற்சிகளும், அண்மைக்கால வேளாண் தொழில்நுட்பங்களை பயன்படுத்தும் மாநில விவசாயிகளின் விருப்பமும் தான் என்று அவர் குறிப்பிட்டார்.
அதிகரிக்கும் மக்கள் தொகை, விவசாய நிலம், நிலத்தடி நீர், மண்வளம் ஆகியவை குறைதல், பருவநிலை மாற்றம் ஆகியவை வேளாண்துறை சந்திக்கும் பிரச்சனைகள் என்றும் இவற்றுக்கு வேளாண் துறை சார்ந்த வல்லுநர்கள் தீர்வு காண வேண்டும் என்றும் அவர் தெரிவித்தார்.
விவசாய செலவை குறைத்து, உற்பத்தி திறனை அதிகரிக்கவும், சுற்றுச்சூழலுக்கு உகந்ததாகவும், அதிக லாபம் ஈட்டுவதாகவும் விவசாயத்தை மாற்றவும் தொழில்நுட்பத்தின் பங்கு முக்கியமானது என்று குடியரசுத் தலைவர் குறிப்பிட்டார். குறைவான அளவே தண்ணீர் இருப்பதால் அதனை சிக்கனமாக பயன்படுத்துவது மிக முக்கியம் என்றும் அவர் கூறினார்.
வேளாண்மை என்பது மிகப்பெரிய துறை என்று கூறிய குடியரசுத் தலைவர், உணவு தானியம் தவிர, பழங்கள் மற்றும் பால் உற்பத்தி, கால்நடை பராமரிப்பு, மீன்வளம் போன்ற பல துறைகள் விவசாயத்துடன் நேரடியாக தொடர்பு கொண்டுள்ளன என்றார். பல தொழில்களுக்கு கச்சாப்பொருளை வேளாண்துறை வழங்குகிறது என்றும், எனவே ஸ்டார்ட் அப் நிறுவனங்களுக்கு ஏராளமான வாய்ப்புகளை இந்தத்துறை அளிக்கிறது என்றும் அவர் கூறினார்.
சுற்றுச்சூழல் மற்றும் வனத்துறை அமைச்சகம்
ஜி- 20 இன் மூன்றாவது சுற்றுச்சூழல் மற்றும் பருவநிலை நிலைத்தன்மை பணிக்குழு  கூட்டம் மும்பையில் மே 21-23 வரை நடைபெறவுள்ளது
இந்தியாவின் தலைமையில் ஜி- 20, 3வது சுற்றுச்சூழல் மற்றும் பருவநிலை நிலைத்தன்மை செயற்குழு  கூட்டம் மும்பையில் மே 21-23, 2023 வரை நடைபெறும். இந்த சந்திப்பின் முக்கிய நோக்கம், தகவல்தொடர்பு பற்றிய விவாதங்களை மேலும் பயனளிக்கக்கூடிய அணுகுமுறையுடன் வழிநடத்துவதாகும்.
மூன்று நாள் நிகழ்வு மும்பையின் ஜூஹுவில் உள்ள கடற்கரை சுத்தம்செய்தல் பக்க நிகழ்வோடு தொடங்கும். அதைத் தொடர்ந்து, 'ஓஷன் 20 டயலாக்' நடைபெறும். கடற்கரை தூய்மைப்படுத்தல் என்பது நமது கடற்கரைகள் மற்றும் பெருங்கடல்களைப் பாதுகாப்பதில் சமூகப் பங்கேற்பினைப் பற்றிய விழிப்புணர்வை மேம்படுத்துவதையும் குடிமக்களுக்கு உணர்த்துவதையும் நோக்கமாகக் கொண்ட ஒரு முயற்சியாகும். இந்தோனேசியா தலைமையின் போது தொடங்கப்பட்ட 'ஓஷன் 20' இயங்குதளம், கடல் தீர்வுகளுக்கான யோசனை மற்றும் செயலை முன்னெடுப்பதை நோக்கமாகக் கொண்டது. தொடர்ச்சியை உறுதி செய்வதற்கும், முன்முயற்சியை கட்டியெழுப்புவதற்கும் நீலப் பொருளாதாரத்தின் மூன்று குறிப்பிடத்தக்க தூண்களில் கவனம் செலுத்தும் மூன்றாவது சுற்றுச்சூழல் மற்றும் பருவநிலை நிலைத்தன்மை பணிக்குழுவில்  'ஓஷன்20' உரையாடலை தொகுத்து வழங்குவதன் மூலம் இந்தியாவின் தலைமைத்துவத்தை வெளிப்படுத்துகிறது. இரண்டு பக்க நிகழ்வுகளும் ஒரு நிலையான மற்றும் பருவநிலையை எதிர்கொள்ளும் நீலப் பொருளாதாரத்தை மேம்படுத்துவதை நோக்கமாகக் கொண்டுள்ளன.
கூட்டத்தின் முதல் நாள் அமர்வுகள் நீலப் பொருளாதாரத்தின் பல்வேறு அம்சங்களை உள்ளடக்கியதாக இருக்கும். அன்றைய முதல் அமர்வு அறிவியல், தொழில்நுட்பம் மற்றும் நீலப் பொருளாதாரத்திற்கான கண்டுபிடிப்புகள் பற்றியதாக இருக்கும். நீலப் பொருளாதாரத்திற்கான நீல நிதிப் பொறிமுறைகளை நிறுவுவதற்கான இறுதி அமர்வுடன் கொள்கை, நிர்வாகம் மற்றும் பங்கேற்பு ஆகியவற்றில் அடுத்த அமர்வு அமையும். அமர்வுகள் குழு விவாதம் மற்றும் பார்வையாளர்களுடன் கலந்துரையாடல் ஆகியவற்றைக் கொண்டிருக்கும் வகையில் வடிவமைக்கப்பட்டுள்ளன. பெருங்கடல்களின் நன்மையை நோக்கிச் செயல்படுவதையும், அவற்றிற்கு ஏற்படும் சேதத்தை மாற்றியமைக்கவும் நமது கடல் வளங்களைப் பாதுகாப்பதற்கான முயற்சிகளை மேற்கொள்வதன் அவசியத்தையும் இந்த ஆலோசனைக் கூட்டங்கள் நோக்கமாகக் கொண்டிருக்கும்.
3 நாள் கூட்டத்தின் அடுத்த இரண்டு நாட்களில், ஜி 20 நாடுகளுக்கு இடையே ஒருமித்த கருத்தை அடைவதற்கான ஆலோசனைகளுடன், வரைவு அறிக்கை பற்றிய விவாதங்களும் நடைபெறும். நான்காவது கூட்டத்திற்கான குறிப்புகளுடன் இந்தக் கூட்டங்கள் முடிவடையும்.
ஜி 20 தலைமையின் கீழ் சுற்றுச்சூழல் மற்றும் பருவநிலை நிலைத்தன்மை குழு  ஜி 20 நாடுகளிடையே ஒத்துழைப்பை மேம்படுத்துவதை நோக்கமாகக் கொண்டுள்ளது. இது கடல்களின் நிலையான மேலாண்மை மற்றும் கடல் பல்லுயிர் பாதுகாப்புக்கான நவீன தீர்வுகளை உருவாக்குகிறது. ஒருங்கிணைந்த உலகளாவிய முயற்சிகள் மற்றும் தற்போதைய சூழ்நிலையை நிவர்த்தி செய்ய உடனடி நடவடிக்கை தேவை என்பது கூட்டங்களில் தொடர்ந்து வலியுறுத்தப்படுகிறது.
மூன்றாவது கூட்டம், ஜி20 நாடுகள், சிறப்பு அழைப்பாளர்களாக கலந்து கொள்ளும் நாடுகள் மற்றும் சர்வதேச அமைப்புகளின் முயற்சிகளை நிலையான மற்றும் நெகிழ்வான எதிர்காலத்தை உருவாக்குவதில் ஒரு முக்கியமான படியாகும். சுற்றுச்சூழல், வனம் மற்றும் பருவநிலை மாற்ற அமைச்சகம், ஒவ்வொரு முன்னுரிமைப் பகுதிகளின் கீழும் விளைவுகளைச் செயல்படுத்துவதற்கும் அனைவருக்கும் நிலையான மற்றும் நெகிழ்ச்சியான எதிர்காலத்தை அடைவதற்கும் அனைத்து பங்குதாரர்களுடன் இணைந்து பணியாற்ற உறுதிபூண்டுள்ளது.
நிலக்கரி அமைச்சகம்
நிலக்கரித்துறை அமைச்சகத்தின் செயலராக டாக்டர்.இந்தர்ஜித் சிங் பொறுப்பேற்றார்
புதுதில்லி சாஸ்திரிபவன் அலுவலகத்தில் நிலக்கரித்துறை அமைச்சகத்தின் செயலராக டாக்டர்.இந்தர்ஜித் சிங்  பொறுப்பேற்றுக் கொண்டார். அமைச்சகத்தின் மூத்த அதிகாரிகள் இந்த நிகழ்வில் கலந்து கொண்டனர்.
நிலக்கரி அமைச்சகத்தின் செயலராக இருந்த திரு.சுஷில்குமார்  இந்த ஆண்டு ஏப்ரல் 30-ஆம் தேதி ஓய்வு பெற்றதையடுத்து காலியான பொறுப்பில் டாக்டர்.இந்தர்ஜித் சிங் அமர்ந்துள்ளார். இதே காலத்தில் சுரங்கத்துறைச் செயலர் திரு அனில் ஜி முக்கிம்  நிலக்கரித்துறைச் செயலர் பொறுப்பை கூடுதல் பொறுப்பாக கவனித்துக் கொண்டார்.
நிலக்கரித்துறைச் செயலராக நியமிக்கப்படுவதற்கு முன்பு, அமைச்சரவை செயலகத்தின் செயலர்  பொறுப்பை டாக்டர்.இந்தர்ஜித் சிங் வகித்து வந்தார். டாக்டர். சிங், பஞ்சாப் பல்கலைக்கழகத்தில் பொருளாதாரத்தில் பிஎச்.டி. பட்டம் பெற்றவர். கடந்த காலத்தில் மத்திய அரசின், வர்த்தக அமைச்சகம், புதுப்பிக்கத்தக்க எரிசக்தி அமைச்சகம் ஆகியவற்றிலும், மாநில அளவிலும் முக்கியப் பொறுப்புக்களை அவர் வகித்தார்.
உள்துறை அமைச்சகம்
ஹரியானாவின் சூரஜ்கண்டில் 2022 அக்டோபர் 27, 28 தேதிகளில் நடைபெறும் மாநிலங்களின் உள்துறை அமைச்சர்களுக்கான சிந்தனை முகாமுக்கு மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா தலைமை தாங்குவார்
ஹரியானாவின் சூரஜ்கண்டில் 2022 அக்டோபர் 27, 28 தேதிகளில் நடைபெறும் மாநிலங்களின் உள்துறை அமைச்சர்களுக்கான சிந்தனை முகாமுக்கு மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா தலைமை தாங்குவார். இந்த முகாமில் 2022 அக்டோபர் 28 அன்று பிரதமர் திரு நரேந்திர மோடி காணொலிக் காட்சி மூலம் உரையாற்றுவார்.
இந்த இரண்டு நாள் சிந்தனை முகாமில் பங்கேற்க அனைத்து மாநிலங்களின் உள்துறை அமைச்சர்கள், யூனியன் பிரதேசங்களின் துணை நிலை ஆளுநர்கள், நிர்வாகிகள் அழைக்கப்பட்டுள்ளனர். மேலும், மாநில உள்துறைச் செயலாளர்கள், காவல்துறை தலைமை இயக்குநர்கள், மத்திய ஆயுதக் காவல்படைகளின் தலைமை இயக்குநர்கள், மத்திய காவல் அமைப்புகளும் சிந்தனை முகாமில் பங்கேற்பார்கள்.
2047 தொலைநோக்குப் பார்வை, பிரதமர் திரு நரேந்திர மோடியின் சுதந்திர தின உரையில் அறிவித்த 5 உறுதிமொழிகள் ஆகியவற்றை அமலாக்குவதற்கான செயல் திட்டத்தை தயாரிப்பது இந்த இரண்டு நாள் சிந்தனை முகாமின் நோக்கமாகும். கணினி குற்ற நிர்வாகத்திற்கான நடைமுறை, காவல்படைகளின் நவீனமாக்குதல், குற்றவியல் நீதி முறையில் தகவல் தொழில்நுட்ப பயன்பாட்டை அதிகரித்தல், தரைவழி எல்லை நிர்வாகம், கடலோரப் பாதுகாப்பு, இதர உள்நாட்டு பாதுகாப்பு விஷயங்கள் இந்த மாநாட்டில் விவாதிக்கப்படும். 2047-க்குள் வளர்ச்சி அடைந்த இந்தியா இலக்கை எட்டுவதற்கு மகளிர் சக்தியின் பங்கு முக்கியமானதாகும். பெண்களின் பாதுகாப்புக்கு சிறப்பு முக்கியத்துவம் அளிக்கப்படும். அவர்களுக்கு பாதுகாப்புச்சூழல் உருவாக்கப்படும். மேற்குறிப்பிட்ட விஷயங்களில் சிறந்த திட்டமிடல் மற்றும் ஒத்துழைப்புக்கு தேவையான தேசியக் கொள்கையை உருவாக்குவதும் இந்த மாநாட்டின் நோக்கமாகும். ஆறு அமர்வுகளில் பல்வேறு தலைப்புகளில் விவாதங்கள் இடம்பெறும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1870920
பிரதமர் அலுவலகம்
திரு பி.வி. சலபதி ராவின் மறைவிற்கு பிரதமர் இரங்கல்
பிஜேபி மூத்த தலைவர் திரு பி.வி. சலபதி ராவின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துள்ளார்.
ட்விட்டர் பதிவில் அவர் கூறியதாவது:
“தலைசிறந்த சேவை மற்றும் நாட்டுப்பற்று உணர்விற்காக திரு பி.வி. சலபதி ராவ் அவர்கள் என்றும் நினைவுகூரப்படுவார். எண்ணிலடங்கா பிஜேபி தொண்டர்களுக்கு அவர் தொடர்ந்து ஊக்க சக்தியாக விளங்குவார். அவரது மறைவினால் மிகவும் துயருற்றேன். அன்னாரது குடும்பத்தினருக்கும், ஆதரவாளர்களுக்கும் எனது இரங்கல்கள். ஓம் சாந்தி.”
பிரதமர் அலுவலகம்
பிரெஞ்சு குடியரசு அதிபருடனான பிரதமரின் சந்திப்பு
பிரதமர் திரு நரேந்திர மோடி, செப்டம்பர் 10, 2023 அன்று புதுதில்லியில் நடைபெற்ற ஜி20 உச்சிமாநாட்டின் போது பிரெஞ்சு குடியரசு அதிபர் மேதகு திரு இமானுவேல் மேக்ரனுடன் மதிய உணவின் போது இருதரப்பு சந்திப்பை நடத்தினார். இந்தியா-பிரான்ஸ் உத்தி சார்ந்த கூட்டாண்மையின் 25 வது ஆண்டின் நிறைவை நினைவுகூரும் வகையில், 2023 ஜூலை 14 அன்று நடைபெற்ற பிரெஞ்சு தேசிய தினக் கொண்டாட்டங்களில் சிறப்பு விருந்தினராகக் கலந்து கொள்வதற்காக பிரதமர் பாரிஸ் சென்ற பிறகு அந்நாட்டு அதிபர் திரு மேக்ரனின் இந்திய பயணமாக இது அமைந்துள்ளது.
இந்தியாவின் ஜி20 மாநாட்டின் வெற்றிக்காக திரு மேக்ரன், பிரதமருக்கு வாழ்த்து தெரிவித்தார். இந்த விஷயத்தில் பிரான்ஸ் ஆதரவு அளித்ததற்காக அவருக்கு பிரதமர் நன்றி தெரிவித்தார்.
இரு தலைவர்களும் இருதரப்பு உறவுகள் குறித்து விவாதித்தனர், குறிப்பாக 'ஹாரிசன் 2047' திட்டம், இந்தோ-பசிஃபிக் திட்டம் மற்றும் பிரதமரின் சமீபத்திய பயணத்தின் போது வெளிப்பட்ட பிற முக்கிய முடிவுகள் குறித்து விவாதித்தனர். பாதுகாப்பு, தொழில்துறை, புத்தொழில், விண்வெளி, அணுசக்தி, டிஜிட்டல் பொது உள்கட்டமைப்பு, முக்கியமான தொழில்நுட்பம், இணைப்பு, ஆற்றல், காலநிலை மாற்றம், கல்வி முதலிய துறைகளிலும், எஸ்.எம்.ஆர் மற்றும் ஏ.எம்.ஆர் தொழில்நுட்பங்களை இணைந்து உருவாக்குவதற்கான கூட்டாண்மை, தேசிய அருங்காட்சியகத்தில் ஒத்துழைப்பு மற்றும் மக்களுக்கு இடையிலான தொடர்புகள் உள்ளிட்டவற்றில் ஒத்துழைப்புக்கான இலக்குகளை செயல்படுத்துவது குறித்தும் அவர்கள் விவாதித்தனர்.
இந்தோ-பசிபிக் பிராந்தியம் உட்பட முக்கியமான சர்வதேச மற்றும் பிராந்திய முன்னேற்றங்கள் குறித்து இரு தலைவர்களும் கருத்துக்களைப் பரிமாறிக் கொண்டனர். மேலும் சீர்திருத்தப்பட்ட பன்முகத்தன்மையின் அவசியத்தை வலியுறுத்தினர். இந்தியா-மத்திய கிழக்கு-ஐரோப்பா பொருளாதார நடைபாதை  அறிவிப்பை அவர்கள் வரவேற்றதுடன், அதை செயல்படுத்த ஒன்றிணைந்து செயல்படுவதாகவும் உறுதியளித்தனர்.
சந்திரயான்-3 விண்கலம் வெற்றிகரமாக விண்ணில் செலுத்தப்பட்டதற்கு அதிபர் திரு மேக்ரன் வாழ்த்து தெரிவித்தார். இரு தலைவர்களும் ஆறு தசாப்த கால இந்திய-பிரான்ஸ் விண்வெளி ஒத்துழைப்பை நினைவு கூர்ந்தனர்.